b'\n_START_ARTICLE_\nCounter-Strike: Source\n_START_SECTION_\nPelaaminen\n_START_PARAGRAPH_\nPelaajat asettuvat kahteen eri joukkueeseen, ostavat varusteensa pikavalikon v\xc3\xa4lityksell\xc3\xa4 ja pyrkiv\xc3\xa4t saavuttamaan kyseess\xc3\xa4 olevan p\xc3\xa4\xc3\xa4teht\xc3\xa4v\xc3\xa4n. Virallisissa  pelimuodoissa terroristien tavoitteena on C-4-pommien viritys pommialueille sek\xc3\xa4 panttivankien hallussapit\xc3\xa4minen. Erikoisjoukot yritt\xc3\xa4v\xc3\xa4t puolestaan est\xc3\xa4\xc3\xa4 n\xc3\xa4m\xc3\xa4 aikeet ennen aikarajan umpeutumista. Kierroksen voi p\xc3\xa4\xc3\xa4tt\xc3\xa4\xc3\xa4 my\xc3\xb6s eliminoimalla kaikki vastapuolen j\xc3\xa4senet, sill\xc3\xa4 tavanomaisissa pelimuodoissa ei uudelleensynnyt\xc3\xa4 kuoleman j\xc3\xa4lkeen takaisin taistelukent\xc3\xa4lle. Virallisissa pelimuodoissa on my\xc3\xb6s nk. oletusvoittajat. Mik\xc3\xa4li aikaraja umpeutuu ennen kuin terroristit ovat viritt\xc3\xa4neet C-4-pommin, erikoisjoukot voittavat. Mik\xc3\xa4li erikoisjoukot eiv\xc3\xa4t ehdi pelastaa panttivankeja ennen aikarajan umpeutumista, voittava osapuoli on terroristit. Counter-Strike: Source sis\xc3\xa4lt\xc3\xa4\xc3\xa4 lis\xc3\xa4ksi teko\xc3\xa4lylliset pelaajat, joita voi haastaa joko yksin tai internetin v\xc3\xa4lityksell\xc3\xa4. Vaikka peli esitteleekin kaksi hyvin erilaiselta vaikuttavaa osapuolta, terroristit ja erikoisjoukot, ne eiv\xc3\xa4t pelillisesti poikkea toisistaan juuri lainkaan. Teht\xc3\xa4v\xc3\xa4nantojen ja ulkoisten olemusten lis\xc3\xa4ksi ainoa mainittava eroavaisuus on l\xc3\xa4ht\xc3\xb6aseiden valikoima, joka on selke\xc3\xa4sti suunnattu kummallekin osapuolelle tyypillisiin ratkaisuihin: puolustus- ja poliisivoimien k\xc3\xa4ytt\xc3\xa4miin taktisiin ja kevyisiin aseisiin, esimerkiksi M4A1-S-karbiiniin, sek\xc3\xa4 yksitt\xc3\xa4isten kapinallisryhmien ja rikollisj\xc3\xa4rjest\xc3\xb6jen suosimiin varmatoimisiin ja edullisiin aseisiin, kuten AK-47-rynn\xc3\xa4kk\xc3\xb6kiv\xc3\xa4\xc3\xa4riin. Mukaansa voi ottaa my\xc3\xb6s taktisia apuv\xc3\xa4lineit\xc3\xa4, kuten sirpale-, -valo ja savukranaatteja, y\xc3\xb6n\xc3\xa4k\xc3\xb6lasit tai suojaavan Kevlar-liivin sek\xc3\xa4 kyp\xc3\xa4r\xc3\xa4n. Varusteet ostetaan kierroksen alkaessa virtuaalirahalla, jota ansaitaan tapoista ja er\xc3\xa4voitoista tai suorittamalla annettuja teht\xc3\xa4vi\xc3\xa4. _NEWLINE_Counter-Strike: Source sis\xc3\xa4lt\xc3\xa4\xc3\xa4 useita eri muutoksia edelt\xc3\xa4j\xc3\xa4\xc3\xa4ns\xc3\xa4 verrattuna. Kenttien ulkoasua ja valaistusta on kehitetty entist\xc3\xa4 realistisempaan suuntaan, ja niit\xc3\xa4 on lis\xc3\xa4tty. Graafisen n\xc3\xa4ytt\xc3\xa4vyyden osasyyn\xc3\xa4 ovat uuden Source-pelimoottorin suomat uudet ominaisuudet, kuten HDR-render\xc3\xb6inti. Pelaajat pudottavat kuollessaan nyt my\xc3\xb6s k\xc3\xa4sikranaattinsa maahan, ja kritiikki\xc3\xa4 her\xc3\xa4tt\xc3\xa4nyt taktinen mellakkakilpi on poistettu. Muiden pelaajien ostamat varusteet ovat entist\xc3\xa4 paremmin havaittavissa; esimerkiksi kranaatit roikkuvat n\xc3\xa4kyv\xc3\xa4sti vy\xc3\xb6t\xc3\xa4r\xc3\xb6ll\xc3\xa4. My\xc3\xb6s ammusten erillinen ostaminen on j\xc3\xa4tetty kokonaan pois. Muita pelattavuudeltaan merkitt\xc3\xa4vi\xc3\xa4, pitk\xc3\xa4lti uuteen fysiikkamoottoriin nojaavia muutoksia ovat aseiden realistisempi ballistiikka, kranaattien erilainen k\xc3\xa4ytt\xc3\xa4ytyminen, ep\xc3\xa4vakaampi rekyyli ja uudet r\xc3\xa4synukke-efektit. Kartat ovat nyt my\xc3\xb6s t\xc3\xa4ynn\xc3\xa4 irrallisia objekteja, joita voi liikutella ja hy\xc3\xb6dynt\xc3\xa4\xc3\xa4 esimerkiksi estein\xc3\xa4. Edellisest\xc3\xa4 pelist\xc3\xa4 tuttu Assassination-pelimuoto (salamurha) j\xc3\xa4tettiin kokonaan pois, mutta sit\xc3\xa4 voi edelleen pelata pelaajayhteis\xc3\xb6n luomalla palvelimen liit\xc3\xa4nn\xc3\xa4isell\xc3\xa4._NEWLINE_2006 pelin asej\xc3\xa4rjestelm\xc3\xa4\xc3\xa4 muutettiin radikaalisti. Kun aseiden hinnat olivat siihen asti olleet vakioita, m\xc3\xa4\xc3\xa4r\xc3\xa4ytyiv\xc3\xa4t ne nyt kysynn\xc3\xa4n ja tarjonnan lain mukaan. My\xc3\xb6hemmin j\xc3\xa4rjestelm\xc3\xa4 poistettiin sen saatua huomattavaa kritiikki\xc3\xa4._NEWLINE_Pelaaminen voi olla hankalaa aloittelijoille johtuen aseiden monimutkaisesta k\xc3\xa4ytt\xc3\xa4ytymisest\xc3\xa4 sek\xc3\xa4 palvelinten pystytt\xc3\xa4misen vaikeudesta.\n_START_SECTION_\nJulkaisu\n_START_PARAGRAPH_\nHein\xc3\xa4kuussa 2004 Valve ilmoitti julkaisevansa Counter-Strike: Sourcesta beta-version, jota p\xc3\xa4\xc3\xa4sev\xc3\xa4t kokeilemaan Valven CyberCafe-palvelun asiakkaat ja Counter-Strike: Condition Zeron lailliset omistajat. Half-Life 2 julkaistiin Steam-palvelussa 7. lokakuuta vuonna 2004 ostettavaksi, mutta ei pelattavaksi. T\xc3\xa4ss\xc3\xa4 yhteydess\xc3\xa4 ostajille annettiin saman tien virallinen Counter-Strike: Source -versio pelattavaksi._NEWLINE_Peli julkaistiin 1. marraskuuta 2004. Peli oli tuolloin osa Half-Life 2:ta virallisena moninpelin\xc3\xa4. Nykyisin pelin saa ostettua my\xc3\xb6s itsen\xc3\xa4isen\xc3\xa4 versiona, johon sis\xc3\xa4ltyy lis\xc3\xa4ksi Half-Life 2: Deathmatch ja Day of Defeat: Source._NEWLINE_Valve ilmoitti maaliskuussa 2010 julkaisevansa kaikki pelins\xc3\xa4, mukaan lukien Counter-Strike: Sourcen, my\xc3\xb6s OS X -k\xc3\xa4ytt\xc3\xb6j\xc3\xa4rjestelm\xc3\xa4lle. T\xc3\xa4sm\xc3\xa4llist\xc3\xa4 ajankohtaa ei kerrottu, mutta uusien versioiden oli m\xc3\xa4\xc3\xa4r\xc3\xa4 ilmesty\xc3\xa4 huhtikuussa 2010. Macintoshin yhteensopivuus tuli kuitenkin voimaan vasta 12. toukokuuta 2010 uuden Steam-p\xc3\xa4ivityksen my\xc3\xb6t\xc3\xa4._NEWLINE_8. toukokuuta 2010 avattiin rajoitettu beta-testi, joka k\xc3\xa4sitteli uutta Hidden Path Entertainmentin ja Valven yhteisty\xc3\xb6ll\xc3\xa4 kehitetty\xc3\xa4 p\xc3\xa4ivityst\xc3\xa4. Sen uudistuksiin lukeutuu muun muassa 144 saavutusta, tilastojen rekister\xc3\xb6iminen, Team Fortress 2 -pelist\xc3\xa4 tuttu hallitsemis ja kosto -j\xc3\xa4rjestelm\xc3\xa4 sek\xc3\xa4 p\xc3\xa4ivitetty Source-pelimoottori. Versio julkaistiin virallisesti 23. kes\xc3\xa4kuuta 2010._NEWLINE_5. helmikuuta 2013 Counter-Strike: Source julkaistiin Linux-k\xc3\xa4ytt\xc3\xb6ymp\xc3\xa4rist\xc3\xb6\xc3\xb6n.'